**Otto Oskari Honkaheimo** (s. 3. elokuuta 1985 Rauma) on suomalainen entinen jääkiekkopuolustaja. Hän pelasi urallaan SM-liigassa yhteensä 587 runkosarjaottelua tehopistein 17+88=105 ja keräten 608 jäähyminuuttia sekä 49 playoff/playout-ottelua tehopistein 3+9=12 ja keräten 69 jäähyminuuttia. Honkaheimo pelasi suurimman osan urastaan kasvattajaseurassaan Rauman Lukossa, jossa hän pelasi SM-liigaa 11 kautena ja toimi joukkueen kapteenina vuodet 2011–2014. Honkaheimo voitti Lukossa SM-pronssia vuosina 2011 ja 2014. Hän pelasi SM-liigaa myös Kalevan Pallossa, Helsingin IFK:ssa, Hämeenlinnan Pallokerhossa ja Vaasan Sportissa sekä loi pääsarjauraa myös yhtenä kautena Norjassa.

Pelityyli
---------

Honkaheimo tunnettiin yleisesti peruspuolustajana, joka ei varsinaisesti loistanut millään osa-alueella. Elite Prospects -sivuston mukaan hän oli pelityyliltään all around -puolustaja, joka liikkui hyvin ja pelasi voimakkaasti omalla puolustusalueella. Honkaheimo kykeni myös johtamaan joukkuetta. Hän oli myös kohtalaisen hyvä hyökkäyspäässä, vaikka Honkaheimolla oli puutteita visiossa.

Ura
---

### Seuraura

Honkaheimo on Rauman Lukon kasvatti. Hän teki kaksivuotisen SM-liigasopimuksen joukkueen kanssa toukokuussa 2003. Honkaheimo pelasi kauden 2003–2004 kuitenkin vielä suurimmaksi osaksi Lukon A-nuorissa, joiden tehokkain puolustaja hän oli tehoilla 5+20=25. Honkaheimo sijoittui A-nuorten SM-liigan puolustajien pistepörssissä kolmanneksi. Lukon SM-liigajoukkueess hän sai tililleen kuusi runkosarja- ja yhden playoff-ottelun. Honkaheimo pelasi kauden aikana miesten pelejä myös viiden Mestis-ottelun verran alle 20-vuotiaiden maajoukkueessa.

Kaudella 2004–2005 Honkaheimo jäi osittain NHL:n työsulkuvahvistus Hal Gillin tulon myötä vähälle peliajalle ja pelasi ison osan kaudestaan vielä myös A-nuorissa. Hän pelasi SM-liigan puolella varsinaisen tulokaskautensa tehden 29 runkosarjaottelussa kolme syöttöpistettä. Kaudella 2005–2006 Honkaheimon odotettiin ottavan seuraava askel hyväksi SM-liigapuolustajaksi, mutta hän ei saanut kauden aikana kuitenkaan oikein missään vaiheessa Lukon pelisysteemistä kiinni ja Honkaheimon oman pään virheet näkyivät joukkueen puolustuksen toiseksi huonoimmassa teholukemassa -10. Hän pelasi kauden aikana SM-liigassa 38 runkosarjaottelua tehden yhden syöttöpisteen. Honkaheimo kävi myös kolmen ottelun vuokralla Mestis-joukkue Kajaanin Hokissa marraskuussa 2005. Hän pelasi ison osan kaudestaan vielä myös Lukon A-nuorissa, joita Honkaheimo vahvisti kevään 2006 pudotuspelien ajan. Helmikuussa 2006 hän teki kaksivuotisen jatkosopimuksen Lukon kanssa.

Honkaheimo otti kaudella 2006–2007 kehitysaskeleita SM-liigassa, jossa hän teki 51 runkosarja- ja kolmessa playoff-ottelussa tehot 3+7=10. Honkaheimo teki liigauransa avausmaalin 23. marraskuuta 2006 ylivoimalla vieraissa Hämeenlinnan Pallokerhoa vastaan. Hän pelasi kauden aikana myös kaksi ottelua lainalla Mestis-joukkue Forssan Palloseurassa. Kaudella 2007–2008 Honkaheimo jäi Lukossa vähälle peliajalle. Lokakuussa 2007 hänet kaupattiin Kalevan Palloon vaihdossa Matti Kuusistoon. Honkaheimo sai uudessa joukkueessaan enemmän vastuuta. Kaudeksi 2008–2009 hän palasi try-outin kautta Lukkoon. Tammikuussa 2009 Honkaheimo teki kaksivuotisen jatkosopimuksen joukkueen kanssa.

Kaudella 2010–2011 Honkaheimo nousi Lukon varakapteeniksi. Hän otti kehitysaskeleita puolustuspelaamisessa ja nousi Lukko-puolustuksessa johtavaan rooliin. Honkaheimo sijoittui 106 minuutillaan jäähypörssissä yhdeksänneksi. Hän oli kevään 2011 pudotuspeleissä Lukon tehokkain puolustaja. Hän voitti kauden päätteeksi SM-pronssia. Helmikuussa 2011 Honkaheimo teki vuoden mittaisen jatkosopimuksen Lukon kanssa. Kaudella 2011–2012 hän nousi joukkueen kapteeniksi ja teki SM-liigan yhden kauden piste-ennätyksensä tehoilla 3+24=27. Honkaheimo keräsi myös yhden kauden jäähyennätyksensä 108 minuutillaan, joilla hän sijoittui jäähypörssissä kuudenneksi. Joulukuussa 2011 Honkaheimo teki kolmivuotisen jatkosopimuksen Lukon kanssa, joka sisälsi vuoden mittaisen option ulkomailla pelaamisesta.

Kausi 2012–2013 oli Honkaheimolle taas henkilökohtaisesti haastava, mistä kertoo teholukema –14. Kaudella 2013–2014 hän pelasi alavartalovamman takia vain 34 runkosarja- ja yhden playoff-ottelun. Honkaheimo voitti kauden päätteeksi SM-pronssia. Kesäkuussa 2014 Lukko ja Honkaheimo purkivat yhteisymmärryksessä sopimuksensa. Samana päivänä hänen kerrottiin siirtyvän vuoden mittaisella sopimuksella Helsingin IFK:hon kaudeksi 2014–2015.

Marraskuussa 2015 Honkaheimo siirtyi aluksi kolmen ottelun mittaisella sopimuksella Mestis-joukkue Lempäälän Kisaan oltuaan alkukauden 2015–2016 ilman sopimusta. Tämän jälkeen hän siirtyi neljän ottelun mittaisella sopimuksella Hämeenlinnan Pallokerhoon. Honkaheimo loukkaantui heti HPK-debyytissään, mutta hän teki kuitenkin joukkueen kanssa loppukauden jatkosopimuksen joulukuussa juuri ennen paluutaan kaukaloon. Loukkaantumiset sotkivat kuitenkin myös Honkaheimon kevätkautta ja kaikkiaan hän pelasi HPK:ssa kauden aikana vain 24 ottelua.

Syyskuussa 2016 Honkaheimo siirtyi viiden viikon mittaisella keikkasopimuksella Norjan GET-ligaenissa pelaavan Stjernen Hockeyn riveihin. Marraskuussa hän siirtyi 12 ottelun mittaisella sopimuksella Mestis-joukkue Heinolan Peliittoihin. Honkaheimo pelasi siellä neljä ottelua, jonka jälkeen hän siirtyi joulukuussa 7. tammikuuta 2017 asti kestäneellä sopimuksella Vaasan Sportin SM-liigajoukkueeseen paikkaamaan Ari Gröndahlin ja Robin Salon maajoukkuekutsuja sekä Aleksi Laakson loukkaantumista. Lyhyen sopimuksen päätteeksi Honkaheimon sopimusta jatkettiin kauden 2016–2017 loppuun.

Honkaheimo oli ilman sopimusta alkukauden 2017–2018, jolloin hän kuitenkin harjoitteli II-divisioonajoukkue Eurajoen Lätkän mukana. Lokakuussa 2017 Honkaheimo kuitenkin ilmoitti omalla Twitter-tilillään lopettaneensa pelaajauransa. Hän aloitti myös uran OP Vakuutuksen asiamiehenä.

### Maajoukkueura

Honkaheimo pelasi alle 20-vuotiaiden MM-kilpailuissa vuonna 2005 sekä alle 18-vuotiaiden MM-kilpailuissa vuonna 2003, jolloin hän toimi Suomen varakapteenina.

Honkaheimo pelasi myös kaksi A-maaottelua osallistuttuaan Suomen ensimmäiselle MM-leiriviikolle keväällä 2012. Hän teki A-maajoukkuedebyyttinsä näin ollen 4. huhtikuuta 2012 Rapperswilissä Sveitsiä vastaan.

Muuta
-----

Syksyllä 2017 Honkaheimo on toiminut Lukon otteluiden kommentaattorina Rauman paikallisradio *Radio Ramonan* ottelulähetyksissä.

Honkaheimon serkut Antti ja Mikko ovat pelanneet myös jääkiekkoa.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2001–2002 | Lukko | A-SM | 9 | 0 | 0 | 0 | 4 | – | – | – | – | – |
| 2002–2003 | Lukko | A-SM | 30 | 3 | 6 | 9 | 82 | – | – | – | – | – | U18 | 6 | 0 | 3 | 3 | 4 |
| 2003–2004 | Suomi U20 | Mestis | 5 | 0 | 0 | 0 | 2 | – | – | – | – | – |
|  | Lukko | A-SM | 33 | 5 | 20 | 25 | 75 | – | – | – | – | – |
|  | Lukko | SM-liiga | 6 | 0 | 0 | 0 | 2 | 1 | 0 | 0 | 0 | 0 |
| 2004–2005 | Lukko | A-SM | 14 | 1 | 3 | 4 | 8 | – | – | – | – | – | JMM | 6 | 1 | 0 | 1 | 0 |
|  | Lukko | SM-liiga | 29 | 0 | 3 | 3 | 16 | – | – | – | – | – |
| 2005–2006 | Hokki | Mestis | 3 | 0 | 0 | 0 | 6 | – | – | – | – | – |
|  | Lukko | A-SM | 20 | 3 | 7 | 10 | 22 | 9 | 1 | 1 | 2 | 16 |
|  | Lukko | SM-liiga | 38 | 0 | 1 | 1 | 24 | – | – | – | – | – |
| 2006–2007 | FPS | Mestis | 2 | 0 | 1 | 1 | 4 | – | – | – | – | – |
|  | Lukko | SM-liiga | 51 | 3 | 7 | 10 | 52 | 3 | 0 | 0 | 0 | 14 |
| 2007–2008 | Lukko | SM-liiga | 11 | 0 | 4 | 4 | 6 | – | – | – | – | – |
|  | KalPa | SM-liiga | 39 | 1 | 5 | 6 | 54 | – | – | – | – | – |
| 2008–2009 | Lukko | SM-liiga | 56 | 2 | 14 | 16 | 71 | – | – | – | – | – |
| 2009–2010 | Lukko | SM-liiga | 56 | 2 | 6 | 8 | 36 | 4 | 0 | 1 | 1 | 2 |
| 2010–2011 | Lukko | SM-liiga | 54 | 2 | 4 | 6 | 106 | 10 | 1 | 4 | 5 | 37 |
| 2011–2012 | Lukko | SM-liiga | 55 | 3 | 24 | 27 | 108 | 3 | 0 | 0 | 0 | 2 |
| 2012–2013 | Lukko | SM-liiga | 57 | 1 | 9 | 10 | 40 | 14 | 1 | 0 | 1 | 8 |
| 2013–2014 | LeKi | Mestis | 1 | 0 | 0 | 0 | 0 | – | – | – | – | – |
|  | Lukko | SM-liiga | 34 | 1 | 4 | 5 | 28 | 1 | 0 | 1 | 1 | 0 |
| 2014–2015 | Kiekko-Vantaa | Mestis | 8 | 1 | 2 | 3 | 2 | – | – | – | – | – |
|  | HIFK | SM-liiga | 47 | 1 | 2 | 3 | 45 | 6 | 1 | 2 | 3 | 2 |
| 2015–2016 | LeKi | Mestis | 3 | 0 | 0 | 0 | 0 | – | – | – | – | – |
|  | HPK | SM-liiga | 24 | 0 | 2 | 2 | 12 | – | – | – | – | – |
| 2016–2017 | Stjernen Hockey | Norja | 11 | 2 | 8 | 10 | 8 | – | – | – | – | – |
|  | Peliitat | Mestis | 4 | 0 | 1 | 1 | 2 | – | – | – | – | – |
|  | Sport | SM-liiga | 29 | 1 | 3 | 4 | 8 | – | – | – | – | – |
| 14 kautta | yhteensä | SM-liiga | 587 | 17 | 88 | 105 | 608 | 42 | 3 | 8 | 11 | 65 |
| 1 kausi | yhteensä | Norja | 11 | 2 | 8 | 10 | 8 | – | – | – | – | – |

Lähteet
-------

* Otto Honkaheimo The Internet Hockey Databasessa (englanniksi)
* Otto Honkaheimo *Elite Prospects*. Everysport Media Group AB.  (englanniksi)

### Viitteet

1. ↑
2. ↑  Honkaheimo Otto Oskari HS:n Verokoneessa *hs.fi*. Helsingin Sanomat.  Arkistoitu 26.6.2018. Viitattu 26.6.2018.
3. 1 2 3 4 5 6 7  Otto Honkaheimo *Elite Prospects*. Everysport Media Group AB.  (englanniksi)
4. 1 2 3  Pirinen, Harri: 14 kauden liigakonkari vahvisti lopettamisensa – sai faneilta jopa liikaa lokaa niskaansa: "Nyt alkaa toinen erä elämässä" *Jatkoaika.com*.  23.10.2017. Jatkoaika r.y. Viitattu 23.10.2017.
5. ↑  Lukko sopimukseen nuorten puolustajien kanssa *Jatkoaika.com*.  22.5.2003. Jatkoaika r.y. Viitattu 24.7.2013.
6. ↑  Lehtihalme, Erkka: Lukko-pelaajien kevättodistukset *Jatkoaika.com*.  18.4.2005. Jatkoaika r.y. Viitattu 24.7.2013.
7. ↑  Muttilainen, Simo: Katastrofikauden todistukset *Jatkoaika.com*.  3.4.2006. Jatkoaika r.y. Viitattu 24.7.2013.
8. ↑  Lukko vuokraa Jokelan ja Honkaheimon Kajaaniin *Jatkoaika.com*.  3.11.2005. Jatkoaika r.y. Viitattu 24.7.2013.
9. ↑  Lukko jatkoi omien nuortensa sopimuksia *Jatkoaika.com*.  28.2.2006. Jatkoaika r.y. Viitattu 24.7.2013.
10. ↑  Mäkeläinen, Kimmo: Seremoniamestarit ja kuokkavieraat *Jatkoaika.com*.  23.3.2007. Jatkoaika r.y. Viitattu 24.7.2013.
11. ↑  Tilastot – Liiga *liiga.fi*.  23.11.2006. Jääkiekon SM-liiga Oy. Viitattu 24.7.2013.
12. ↑  KalPa ja Lukko vaihtokaupoilla *Jatkoaika.com*.  29.10.2007. Jatkoaika r.y. Viitattu 24.7.2013.
13. ↑  Lukko solmi kahdeksan uutta pelaajasopimusta *Jatkoaika.com*.  19.3.2008. Jatkoaika r.y. Viitattu 24.7.2013.
14. ↑  Lukolle kasa jatkosopimuksia *Jatkoaika.com*.  16.1.2009. Jatkoaika r.y. Viitattu 24.7.2013.
15. ↑  Honkaheimo jatkaa Lukossa *Jatkoaika.com*.  25.2.2011. Jatkoaika r.y. Viitattu 24.7.2013.
16. ↑  Lukolle merkittäviä jatkosopimuksia *Jatkoaika.com*.  5.12.2011. Jatkoaika r.y. Viitattu 24.7.2013.
17. ↑  Isotalo, Ilari: Lukon pelaaja-arvioinnit 2012-13: Onnistujia ja isoja pettymyksiä *Jatkoaika.com*.  4.5.2013. Jatkoaika r.y. Viitattu 24.7.2013.
18. ↑  Perhe, Miro: Lukon pelaaja-arvostelut 2013–14 *Jatkoaika.com*.  14.5.2014. Jatkoaika r.y. Viitattu 15.6.2014.
19. ↑  Lukko purki kapteeninsa sopimuksen *Jatkoaika.com*.  9.5.2014. Jatkoaika r.y. Viitattu 15.6.2014.
20. ↑  Törmänen sai kokoonpanoonsa jämäkkyyttä ja energiaa – Rask ja Honkaheimo HIFK:hon *Jatkoaika.com*.  9.5.2014. Jatkoaika r.y. Viitattu 15.6.2014.
21. ↑  Honkaheimo LeKin pelipaitaan *Jatkoaika.com*.  9.11.2015. Jatkoaika r.y. Viitattu 20.12.2015.
22. ↑  LeKi lainaa KooKoon puolustajaa *Jatkoaika.com*.  19.11.2015. Jatkoaika r.y. Viitattu 20.12.2015.
23. ↑  Honkaheimolle loppukauden sopimus HPK:hon *Jatkoaika.com*.  15.12.2015. Jatkoaika r.y. Viitattu 20.12.2015.
24. ↑  Otto Honkaheimo siirtyy keikkasopimuksella Norjaan *Jatkoaika.com*.  26.9.2016. Jatkoaika r.y. Viitattu 26.9.2016.
25. ↑  Peliitoille kokemusta takalinjoille – Honkaheimo Heinolaan *Jatkoaika.com*.  29.11.2016. Jatkoaika r.y. Viitattu 29.11.2016.
26. ↑  Honkaheimo pätkäavuksi Sportin puolustukseen *Jatkoaika.com*.  9.12.2016. Jatkoaika r.y. Viitattu 10.1.2017.
27. ↑  Honkaheimo jatkaa Sportissa – Saukko suuntaa Kokkolaan *Jatkoaika.com*.  9.1.2017. Jatkoaika r.y. Viitattu 10.1.2017.
28. ↑  Otto Honkaheimo lopettaa uransa *kiekkoareena.fi*.  23.10.2017. Marva Media Oy. Viitattu 23.10.2017.
29. ↑  Swiss Ice Hockey (saksaksi)


|  |  |  |
| --- | --- | --- |
| Edeltäjä:**Tomi Pettinen** | **Rauman Lukon kapteeni SM-liigassa**2011–2014 | Seuraaja:**Ilkka Mikkola** |